Kainuun Edun hallinnoiman projektin alle syntynyt bootcamp kokosi viideksi kuukaudeksi 11 alan ammattilaista. Tästä väestä syntyi kolme yritystä, joista kaksi keskittyy pelien tekemiseen ja yksi pelialan-asiantuntijapalveluiden tuottamiseen. Bootcampissä kouluttajana toimineen Jari Junkkarin mukaan yrittäjyyskoulutuksessa syvennyttiin erityisesti asiakaskontaktien rakentamiseen ja markkinointiin.

- Bootcampin ajatuksena oli olla siltana koulusta yrittäjyyteen ja työelämään. Aloimme alusta lähtien haastaa meidän asiantuntijoita ja ammattilaisia siihen, että bisnes on muutakin kuin pelien tekemistä.

Koulutuksessa panostettiin myös yritysten ja tiimien kehittämiseen ja johtamiseen.

- Puitteiden ollessa kunnossa saatoimme keskittyä suoraan tekemiseen. Eli ihmisten keskenäiseen verkostoitumiseen ja yritysten syntymiseen.

Kokemuksia haettiin laajalti

Bootcampiin osallistujat hakivat tietoa ja kontakteja monista alan tapahtumista.

- Kiersimme pelialantapahtumia muun muassa Malmössä, Helsingissä ja Oulussa. Reissasimme paljon ympäri Suomea ja pohjoismaita.

Junkkari pitää pelinalantekijöille tarjottavaa yrittäjyyskoulutusta tärkeänä osa opintoja ja työelämään valmentautumista.

- Teollisuus tulee vähenemään ja projekti- ja yrittäjämäinen työ tulee lisääntymään. Tässä vaiheessa yrittäjä- ja startup-taidoille on kysyntää. Säännöllinen linjatyö tulee vähenemään maailman nopeutumisen johdosta.

Aivan samalla tavalla jolla me myymme pelejä esimerkiksi ulkomaille, me voimme myydä myös muita tuotteita ja palveluita. Jari Junkkari

Junkkari kertoo pelialan olevan kovassa nosteessa, joka näkyy myös Suomen maineessa.

- On ymmärrettävää, että tämä vetää meille huippuosaajia, mutta ne taidot, jota kouluttautujat hankkivat, toimivat myös muillakin aloilla. Aivan samalla tavalla, jolla me myymme pelejä esimerkiksi ulkomaille, voimme myydä myös muita tuotteita ja palveluita.

Junkkari korostaa, ettei tarjottu koulutus hyödytä vain pelialaa vaan koko suomalaista yhteiskuntaa.

Yrittäjyys kuin magneetti

Junkkari uskoo yrittäjyyden keräävän ympärilleen uutta yrittäjyyttä.

- Yrittäjyydellä nostatetaan yhteiskuntaa. Eli kun me saamme uusia startup-yrityksiä syntymään, se työllistää aina vain enemmän suomalaisia.

Bootcampin tuloksiin ollaan Junkkarin mukaan varsin tyytyväisiä.

- Olisimme olleet tyytyväisiä yhteenkin yritykseen, mutta saimme aikaan kolme. Meillä on Kainuussa liian vähän hyviä, onnistuneita startup-yrityksiä, jolloin kaikki syntyvät yritykset edesauttavat alueellisen toiminnan kehittämisessä. Kun yksi lyö läpi, me muut voimme oppia heidän menestyksestään.

Yrittäjyydellä nostatetaan yhteiskuntaa. Eli kun me saamme uusia startup-yrityksiä syntymään, se työllistää aina vain enemmän suomalaisia. Jari Junkkari

Tammikuun alussa alkavaan uuteen bootcampiin avautuu 15 paikkaa pelinalantekijöille. Junkkarin mukaan niin sanottuja ajatushautomoita ja startup-kiihdyttämöitä tulee Suomeen syntymään lisää.

- Jos me emme näitä palveluita tarjoa, ne tarjoaa joku muu ja pelitiimit karkaavat ulkomaille. Esimerkiksi Viro on hyvin aktiivinen näissä asioissa.

Bootcampin toimintaa ja tarjontaa tullaan Junkkarin mukaan jatkossakin kehittämään.

- Esimerkkinä me olemme nyt verkostoituneet aktiivisesti ja saamamme tieto on nyt yhteisön käytössä. Kehitämme pelialantekijöiden verkostoitumista entisestään erillaisten tapahtumien, kuten GetOnline-verkkopelitapahtuman ja Northern Game Summitin, kautta. Pääajatuksena taustalla on olla tekemisissä näiden nuorten tekijöiden kanssa ja jakaa tietoa. Me saamme tänne tarvittaessa muun muassa Rovion ja Supercellin opit.

Tuoreella yrityksellä tavoitteet ulkomaille

Kajaanilainen TJR Games Oy aloitti toimintansa lokakuun alussa. Toimitusjohtaja Niklas Saaren mukaan tekijät olivat jo suunnitelleet yrityksen perustamista.

- Bootcamp antoi meille viimeisen rohkaisevan tuuppauksen oikeaan suuntaan.

Jarkko Remahl / Yle

Saari oli itsekin varsin tyytyväinen bootcampin antiin. Aika oli oikea opintojen päätyttyä.

- Yrittäjyystietoa ja käytännön oppeja sai opiskelun aikana harjoittelun muodossa. Oli kuitenkin hyvä, että saimme mahdollisuuden opintojen päätyttyä tiukkaan koulutuspakettiin.

Saari totesi bootcampin mahdollistaneen keskittymisen myös tuotekehitykseen. Ilman bootcampia yrittäjyyteen lähteminen olisi ollut kuin "hyppääminen suoraan jorpakkoon".

Siinä vaiheessa tuotekehitystä olisi pitänyt jatkaa niin pitkään että olisimme helposti nukkuneet onnemme ohi. Niklas Saari

- Siinä vaiheessa tuotekehitystä olisi pitänyt jatkaa niin pitkään että olisimme helposti nukkuneet onnemme ohi.

Viisi henkeä vakinaisesti ja kaksi projektityöläistä työllistävä TJR Games Oy tähtää alusta lähtien korkealle. Tavoitteena yrityksellä on kansainväliset markkinat.

- Meillä on tavoitteena päästä mukaan alan merkittävimpään jakelukanavaan yhdysvaltalaisen Valven ylläpitämään Steam-palveluun.